**Morile**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Gretei şi lui Valeriu Mudrea

Nu mai avem

Mori de apă –

Ni s-a luat apa,

Ni s-a răpit râul.

Şi grâul, şi grâul.

Nu mai avem

Mori de vânt –

Ni s-a luat aerul,

Ni s-a răpit vântul.

Şi cântul, şi cântul.

Libertate ofticoasă. Pace

Umilită. Vreme care

Între butucii minciunii

Ne strânge.

A rămas doar moara

De sânge, de sânge.

Toate sunt, frăţioare,

Împotriva-mi, împotriva-ţi!

Auzi? Departe,

În zări străine,

Huruie mori diavoleşti

De crivăţ, de crivăţ.

Ci, iată, din truda,

Din aburii sângelui

Pe care îl pierdem,

Oblăduitor,

Misterul răsare-n

O nouă mişcare, noua mişcare.

Zădarnic ne împărţiţi

Dinainte coliva.

Căci tot ce împotriva ne stă

De tainele noastre

Pieri-va, pieri-va!

\* \* \*

Lui Romul Munteanu

Nu s-a schimbat nimic –

Aproape oriunde, oricând

Unul din picioarele mesei

Este piciorul lui Iuda.

Dar ştiu că

Inima ta de copil,

Cuvântul ce-l spui

E faţa curată de masă,

E pâinea frăţească.

\* \* \*

Lui Mihail Munteanu

Aşa este, frate:

Râul cel mic

Când se varsă

În cel mare,

Îşi pierde numele.

La Pererâta şi Criva se vede

Câte-un păstor mai bătrân

Strigând desperat

Prutului nostru:

„Unde alergi, omule?!”

Ciobani tinerei

Se uită în fluier

Ca în traista cea goala.

Ceaţă pe vale,

Ceaţă în creieri.

Iar noi mai cântăm.

\* \* \*

Lui Dumitru Olărescu

Nu mai am loc

Pe-al meu pământ

De ochii străinului,

De câte văd ei în jur

Şi apucă!

O ţin în braţe pe mama,

Ca pe o iubită;

Că nu mai are loc

Nici ea pe pământ.

Doamne, cât adevăr

Cât adevăr în vorba

Românului nostru:

Urma străinului

S-o arzi

Cu şapte care de lemne!